Înaltpreasfințitul Părinte Efrem, Mitropolit de Tripoli, Al-Koura și Împrejurimi (Patriarhia Antiohiei) a participat vineri la hramul Mănăstirii Sângeap Basaraba din județul Iași. Așezământul monahal a aniversat 625 de ani de la înființare.
Sfânta Liturghie a fost oficiată de Mitropolitul Teofan al Moldovei și Bucovinei împreună cu Mitropolitul Efrem care a rostit predica.
„Când a intrat Domnul Iisus Hristos în templu i-a văzut pe schimbătorii de banii și pe cei care vindeau boi și oi, și luând un bici a început să-i alunge pe cei care erau în templu, zicând lor că Templul este un loc al rugăciunii, nu pentru alte scopuri”, a explicat Înaltpreasfințitul Părinte Efrem.
„Și alungându-i, le zicea: Casa Mea este casa rugăciunii, iar iudeii au întrebat de ce vorbești în acest chip, iar Mântuitorul le-a zis: Dărâmați acest templu și îl voi ridica în trei zile, dar ei n-au înțeles cum putea să dărâme acest templu și să îl ridice în trei zile, n-au înțeles că El putea să moară și să învie din morți a treia zi”.
„Acest pasaj scripturistic, pentru noi, are un sens foarte semnificativ, pentru că Mântuitorul era gata să moară și să învie pentru mântuirea noastră, pentru noi toți, ca să ne ofere viață veșnică, aceasta este Buna Vestire a lui Hristos pentru noi toți”, a subliniat ierarhul.
Mitropolitul Teofan a oficiat trei hirotesii: ieromonahii Iosif Șerbănescu și Zosima Cernescu au primit rangul de protosinghel, iar ierodiaconul Efrem Pătrașcu a fost hirotesit arhidiacon.
La hramul așezământului monahal au participat sute de pelerini, o parte dintre aceștia au venit în procesiune pe jos din orașul Hârlău.
Foto credit: Doxologia / Flavius Popa